SCCC พุ่งแรง 3% รับกำไร Q4 โตเด่น รอรับปันผล 9 บ. ยีลด์สูง 5%
SCCC พุ่งแรง 3% ราคาแตะ 171 บ. รับกำไรไตรมาส 4/64 โตเด่น หลังคลายล็อคดาวน์ ราคาขายเพิ่ม รอรับปันผล 9 บ. ยีลด์สูง 5% โบรกฯ แนะนำ “ซื้อ” เคาะราคาเป้า 200 บ. จับตาผลงานปี 65 โตต่อ
14 ก.พ. 2565

ผู้สื่อข่าวรายงานว่า ราคาหุ้น บริษัท ปูนซีเมนต์นครหลวง จำกัด (มหาชน) หรือ SCCC ล่าสุด ณ เวลา 10:20 น. อยู่ที่ 171 บาท บวก 5.50 บาท รหือ 3.32% สูงสุดที่ 171 บาท ต่ำสุดที่ 168 บาท ด้วยมูลค่าซื้อขาย 138.61 ล้านบาท

ทั้งนี้ ราคาหุ้น SCCC ปรับตัวขึ้น หลังรายงานผลการดำเนินงานไตรมาส 4/2564 และงวดปี 2564 มีกำไรเติบโตขึ้นอย่างโดดเด่น รวมทั้งเตรียมจ่ายเงินปันผลจากงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 เป็นเงินสดในอัตรา 9 บาท/หุ้น กำหนดขึ้นเครื่องหมาย XD วันที่ 24 ก.พ.2565 และกำหนดจ่ายเงินปันผล 8 เม.ย.2565
ด้าน บล.เมย์แบงก์ (ประเทศไทย) ระบุในบทวิเคราะห์ (14 ก.พ.2565) ว่า SCCC ประกาศผลประกอบการกำไรไตรมาส 4/2564 โดดเด่น และเติบโตสูง 1,039 ล้านบาท เพิ่มขึ้น 54% เมื่อเทียบจากไตรมาสก่อน และเพิ่มขึ้น 12% เมื่อเทียบจากปีก่อน หากหักค่าใช้จ่ายพิเศษจะมีกำไรปกติที่ดีขึ้นอีก 1,178 ล้านบาท สูงกว่า Consensus ที่คาดจะมีกำไร 720 ล้านบาท  แรงหนุนจากยอดขายที่เติบโตสูง 12,402 ล้านบาท เพิ่มขึ้น 40% เมื่อเทียบจากไตรมาสก่อน และเพิ่มขึ้น 19% เมื่อเทียบจากปีก่อน แรงบวกจากไทย และ เวียดนาม มีการคลายล็อกดาวน์ และ ราคาขายที่ปรับเพิ่มขึ้น
รวมถึงธุรกิจการค้าระหว่างประเทศมีความต้องการสูงจากความต้องการที่อั้นมาจากช่วงล็อกดาวน์ (Pending Demand) อัตรากำไรขั้นต้นดีขึ้น 32.5% จาก 30.2% ในไตรมาสก่อน แรงหนุนจากราคาขายที่ปรับเพิ่มขึ้นชดเชยต้นทุนถ่านหินที่ปรับขึ้น แต่ลดลงจากปีก่อน 35.7%  รวมปี 2564 มียอดขาย 41,678 ล้านบาท ลดลงเล็กน้อย 1% และมีกำไรสุทธิ 4,248 ล้านบาท เติบโตสูงถึง 15% ถ้าหากหักผลของภาษีของบริษัทย่อยในศรีลังกาจะมีกำไรปกติ 3,785 ล้านบาท ทรงตัวจากปีก่อน
ขณะที่แนวโน้มผลประกอบการปี 2565 คาดจะเติบโต จากการฟื้นตัวของภาคการก่อสร้าง ทั้งภาครัฐบาล และ เอกชน จากการคลายกิจกรรมทางเศรษฐกิจมากขึ้น  หลังจากที่ปีก่อนได้รับผลกระทบจากการล็อกดาวน์ และ ปิดแคมป์คนงาน เช่นเดียวกับบริษัทย่อยในต่างประเทศโดยเฉพาะประเทศเวียดนาม  โดยประเด็นไม่แน่นอนของห่วงโซ่อุปทานจะยังคงดำเนินต่อไป ทำให้ SCCC มีการสำรองปริมาณถ่านหิน และ วัตถุดิบคงคลังเพิ่มจากภาวะปกติทั่วไป  และ เพื่อสะท้อนต้นทุนที่สูงขึ้น SCCC ได้ปรับราคาขายเพิ่มขึ้น  คงประมาณการปี 2565 คาดยอดขาย 43,692 ล้านบาท เติบโต 4.8% และ คาดจะมีกำไรปกติ 4,159 ล้านบาท เติบโต 10%
ทั้งนี้ SCCC มีกระแสเงินสดต่อปีในรูป EBITDA สูง 8.3 พันล้านบาท  ได้ประกาศจ่ายปันผล 9 บาท หรือ คิดเป็นอัตราเงินปันผลตอบแทน 5.4% ราคาหุ้นปัจจุบันซื้อขาย P/E ปี 2565 ที่ต่ำ 11.9 เท่า  EV/EBITDA 7.6 เท่า และ P/BV 1.3 เท่า ประเมินราคาเป้าหมายบนฐานค่าเฉลี่ย 10 ปี Forward P/E ที่ 15 เท่า  ได้เท่ากับ 200 บาท คงแนะนำ “ซื้อ”